মোদির মাকে অপমান! এবার সেটিকেই হাতিয়ার করছে বিজেপি

ওয়েব ডেস্ক : প্রধানমন্ত্রীর মায়ের অপমানকে বিহার ভোটে (Bihar Election) হাতিয়ার করছে বিজেপি। পদ্ম-ফ্রন্টের আশা, এই অসম্মান ইস্যুর প্রতিফলন ঘটবে ভোটবাক্সে। এদিকে SIR-নিয়ে চাপে বিজেপি (BJP)। ড্যামেজ কন্ট্রোলে বিহারের ২৪৩ বিধানসভা কেন্দ্রেই সম্মেলনের ডাক। ওদিকে প্রার্থী বাছাই নিয়ে নতুন ফর্মুলা গেরুয়া শিবিরের।

চলতি নভেম্বরে বিহারে নির্বাচন। ক্ষমতা ধরে রাখতে জোর চেষ্টা চালিয়ে যাচ্ছে বিজেপি (BJP)। নরেন্দ্র মোদির মায়ের অপমানকেও বিহার ভোটে হাতিয়ার করতে চায় NDA, গেরুয়া শিবির সূত্রে এমনই খবর। বিরোধী শিবিরকে আক্রমণ করতে প্রধানমন্ত্রীর মায়ের অপমানকে ব্যবহার করতে হবে বলে NDA নেতা এবং প্রার্থীদের নির্দেশ দিয়েছে গেরুয়া হাই কম্যান্ড।

আরও খবর : দেশের ৪৭ % মন্ত্রীর বিরুদ্ধে রয়েছে ফৌজদারি মামলা !

বিহার বিধানসভা ভোটের (Bihar Election) রূপরেখা ঠিক করতে সম্প্রতি দিল্লিতে বৈঠকে বসেছিলেন কেন্দ্রীয় স্বরাষ্ট্রমন্ত্রী অমিত শাহ(Amit Shah), বিজেপির সর্বভারতীয় সভাপতি জেপি নাড্ডা। ওই বৈঠকে ছিলেন দলের সাধারণ সম্পাদক বিএল সন্তোষ, বিনোদ তাওড়ে, দীপক প্রকাশ এবং বিহার বিজেপির শীর্ষ নেতৃত্ব৷ বিজেপির শীর্ষ স্তরের আশা, মোদির মায়ের অসম্মান ইস্যুর প্রতিফলন ঘটবে ভোটবাক্সে ৷

ভোটার তালিকারনিবিড় সংশোধন বা SIR ইস্যু নিয়ে বিজেপির (BJP) বিরুদ্ধে ব্যাপক ক্ষোভ তৈরি হয়েছে বিহার জুড়ে। দলীয় স্তরে এর আভাস পেয়েছেন পদ্ম শিবিরের কেন্দ্রীয় নেতৃত্ব। জানা গিয়েছে, ড্যামেজ কন্ট্রোলে বিহারের ২৪৩টি বিধানসভা আসনে নেতা ও কর্মী সম্মেলনের ডাক দেওয়া হয়েছে। সম্মেলনের লক্ষ্য, জনসংযোগ বাড়ানো ৷ ২২ সেপ্টেম্বর, দেবীপক্ষ শুরুর আগেই, শেষ করতে হবে প্রথম পর্যায়ের এই সম্মেলন, এমনই টার্গেট নিয়েছে বিজেপি। বিহারের প্রার্থী বাছাই নিয়েও নতুন এক ফর্মুলা তৈরি করা হয়েছে। বিহারের বিজেপি নেতৃত্বকে বলা হয়েছে, আসন পিছু ৩ জন যোগ্য প্রার্থীর নাম দিল্লিতে পাঠাতে। এই তালিকা খতিয়ে দেখে একজন প্রার্থীর নাম চূড়ান্ত করবে নরেন্দ্র মোদির নেতৃত্বাধীন বিজেপির কেন্দ্রীয় নির্বাচন কমিটি ৷